ສະຫາຍ ຫງວຽນຝູຈ້ອງ ເລຂາທິການໃຫຍ່ ພັກກອມມູນິດຫວຽດນາມ ກ່າວປາໄສທີ່ກອງປະຊຸມ. (ພາບ: TTXVN)
ວກ - ວັນທີ 28 ທັນວາ 2017, ຢູ່ທີ່ຮ່າໂນ້ຍ, ລັດຖະບານຈັດຕັ້ງກອງປະຊຸມອອນໄລທົ່ວປະເທດ ເພື່ອຜັນຂະຫຍາຍແຜນການພັດທະນາເສດຖະກິດ-ສັງຄົມ ແລະ ແຜນງົບປະມານແຫ່ງລັດປີ 2018. ສະຫາຍ ຫງວຽນຝູຈ້ອງ ເລຂາທິການໃຫຍ່ຄະນະບໍລິຫານງານສູນກາງ ພັກກອມມູນິດຫວຽດນາມ ໄດ້ໃຫ້ກຽດເຂົ້າຮ່ວມ ແລະມີບົດປາໄສທີ່ສຳຄັນຕໍ່ກອງປະຊຸມ. ວາລະສານກອມມູນິດຂໍເປັນກຽດແນະນຳເນື້ອໃນຂອງບົດປາໄສດັ່ງກ່າວຂອງສະຫາຍເລຂາທິການໃຫຍ່.
ມື້ນີ້, ຂ້າພະເຈົ້າຮູ້ສຶກດີໃຈທີ່ສຸດທີ່ໄດ້ມາຮ່ວມກອງປະຊຸມອອນໄລທົ່ວປະເທດຂອງລັດຖະບານກັບບັນດາທ້ອງຖິ່ນ - ກອງປະຊຸມສະຫຼຸບວຽກງານປີ 2017 ແລະວາງໜ້າທີ່ ແຜນການພັດທະນາເສດຖະກິດ-ສັງຄົມປີ 2018. ກອງປະຊຸມນີ້ມີຄວາມໝາຍສຳຄັນທີ່ສຸດ. ກ່ອນອື່ນໝົດ, ຂ້າພະເຈົ້າຂໍຝາກຄວາມຂ່ຳນັບຊົມເຊີຍທີ່ສະໜິດສະໜົມ, ຄຳຢ້ຽມຢາມຖາມຂ່າວອັນອົບອຸ່ນ ແລະ ຄຳອວຍພອນອັນຈົບງາມທີ່ສຸດ ມາຍັງບັນດາສະຫາຍທຸກຖ້ວນໜ້າ.
ຕໍ່ໄປນີ້ ຂ້າພະເຈົ້າມີຄວາມເຫັນຈຳນວນໜຶ່ງທີ່ມີລັກສະນະເຈາະຈິ້ມ, ຍົກບັນຫາເພື່ອໃຫ້ບັນດາສະຫາຍພ້ອມກັນແລກປ່ຽນ ປຶກສາສົນທະນາ.
ກ່ຽວກັບການທົບທວນການປະຕິບັດແຜນການປີ 2017
ຜ່ານການຟັງລາຍງານຂອງລັດຖະບານ ແລະ ການປະກອບຄວາມເຫັນຂອງຜູ້ຕາງໜ້າການນຳຂອງແຂວງ-ກຳແພງນະຄອນຈຳນວນໜຶ່ງ, ພວກເຮົາດີໃຈທີ່ເຫັນວ່າ ປີ 2017 ເຖິງວ່າຕ້ອງປະເຊີນໜ້າກັບຄວາມຫຍຸ້ງຍາກ ສິ່ງທ້າທາຍຫຼາຍຢ່າງກໍ່ຕາມ ແຕ່ປະເທດເຮົາກໍ່ສືບຕໍ່ພັດທະນາຢ່າງໄວແລະຮອບດ້ານພໍຄວນ ໃນເກືອບທຸກຂົງເຂດ. ພົ້ນເດັ່ນແມ່ນ:
ທາງດ້ານເສດຖະກິດ, ເປັນຄັ້ງທຳອິດພາຍຫຼັງຫຼາຍປີ, ປີນີ້ພວກເຮົາໄດ້ສຳເລັດແລະສຳເລັດລື່ນລະດັບຄາດໝາຍທັງໝົດ 13 ຄາດໝາຍແຜນການທີ່ວາງໄວ້. ການເຕີບໂຕ ຈີດີພີ ບັນລຸ 6,81%, ລື່ນຄາດໝາຍທີ່ວາງໄວ້, ເປັນລະດັບສູງທຽບກັບຫຼາຍປະເທດໃນພາກພື້ນແລະໃນໂລກ. ເສດຖະກິດມະຫາພາກສືບຕໍ່ມີສະຖຽນລະພາບ, ອັດຕາເງິນເຟີ້ຖືກຄວບຄຸມໃນລະດັບ 3,53%. ບັນດາດຸນລະຍາທີ່ສຳຄັນຂອງພື້ນຖານເສດຖະກິດໄດ້ຮັບປະກັນ; ການຂາດດຸນລາຍຈ່າຍງົບປະມານຢູ່ໃນລະດັບຕ່ຳ, ປະມານ 3,5% ທຽບກັບ ຈີດີພີ. ຕະຫຼາດເງິນຕາມີສະຖຽນລະພາບ; ການທ້ອນແຮເງິນຕາຕ່າງປະເທດບັນລຸລະດັບສູງ: 51,5 ຕື້ໂດລາສະຫະລັດ. ຕະຫຼາດຫຼັກຊັບພັດທະນາເປັນຢ່າງດີ, ລື່ນຈຸດ 950 ຄະແນນ, ສູງກວ່າທຸກປີນັບແຕ່ປີ 2008. ຍອດມູນຄ່າການຄ້າສົ່ງອອກ-ນຳເຂົ້າບັນລຸ 425 ຕື້ໂດລາສະຫະລັດ, ສູງສຸດນັບແຕ່ກ່ອນມາ. ການຜະລິດ ທຸລະກິດສືບຕໍ່ໄດ້ຮັບການຟື້ນຟູ ແລະພັດທະນາຢ່າງຮອບດ້ານທັງສາມຂົງເຂດອຸດສາຫະກຳ ກະສິກຳ ແລະບໍລິການ. ຈຳນວນວິສາຫະກິດທີ່ໄດ້ຮັບການສ້າງຕັ້ງໃໝ່ນັ້ນແມ່ນເກືອບ 127.000 ວິສາຫະກິດ, ເພີ່ມຂຶ້ນ 15,2% ທຽບກັບປີ 2016. ເຖິງວ່າຖືກຜົນກະທົບຢ່າງໜັກໜ່ວງຈາກໄພທຳມະຊາດ, ພາຍຸລົມແດງ, ນ້ຳຖ້ວມກໍ່ຕາມ ແຕ່ກະສິກຳກໍ່ຍັງເຕີບໂຕ 2,9%, ທົບ 4 ເທົ່າທຽບກັບການເຕີບໂຕໃນປີ 2016; ມູນຄ່າສິນຄ້າກະສິກຳສົ່ງອອກບັນລຸ 36 ຕື້ໂດລາສະຫະລັດ, ສູງສຸດນັບແຕ່ກ່ອນມາ. ຂົງເຂດບໍລິການມີການພັດທະນາຢ່າງລື່ນຂັ້ນ, ເພີ່ມຂຶ້ນ 7,44%, ບັນລຸລະດັບສູງສຸດນັບແຕ່ປີ 2008; ນັກທ່ອງທ່ຽວຕ່າງປະເທດມາຫວຽດນາມເກືອບ 13 ລ້ານຄົນ, ເພີ່ມຂຶ້ນປະມານ 30% ທຽບກັບປີ 2016. ການປະຕິຮູບດ້ານການບໍລິຫານ, ການປົວແປງສະພາບແວດລ້ອມທາງການທຸລະກິດ ໄດ້ຮັບຜົນທາງບວກຫຼາຍຢ່າງ. ທຽບກັບປີ 2016, ການຈັດອັນດັບສະພາບແວດລ້ອມທາງການທຸລະກິດຂອງຫວຽດນາມໄດ້ເພີ່ມຂຶ້ນ 14 ຂັ້ນ (ຈາກອັນດັບ 82 ຂຶ້ນເປັນອັນດັບທີ 68 ໃນຈຳນວນ 190 ພື້ນຖານເສດຖະກິດ); ຕົວບົ່ງຊີ້ຄວາມສາມາດແຂ່ງຂັນເພີ່ມຂຶ້ນ 5 ຂັ້ນ (ຈາກ 60 ຂຶ້ນເປັນອັນດັບ 55 ໃນຈຳນວນ 137 ພື້ນຖານເສດຖະກິດ).
ຂົງເຂດວັດທະນະທຳ-ສັງຄົມ ສືບຕໍ່ມີຄວາມກ້າວໜ້າຫຼາຍ. ຄວາມສາມາດປ່ຽນແປງໃໝ່ປະດິດສ້າງວິທະຍາສາດ-ເຕັກໂນໂລຊີໄດ້ຮັບການຍົກສູງຂຶ້ນ. ການສຶກສາແລະຝຶກອົບຮົມໄດ້ຮັບການປ່ຽນແປງໃໝ່ຢ່າງເປັນພື້ນຖານແລະຮອບດ້ານ ຕາມຈິດໃຈມະຕິສະບັບທີ 29-NQ/TW, ວັນທີ 4 ພະຈິດ 2013, ຂອງຄະນະບໍລິຫານງານສູນກາງພັກສະໄໝທີ XI ຊຶ່ງໄດ້ເຮັດໃຫ້ມີການຫັນປ່ຽນຢ່າງຈະແຈ້ງພໍຄວນໃນການຕີລາຄາ, ສອບເສັງ, ຮັບເອົານັກຮຽນເຂົ້າຮຽນ, ການເປັນເຈົ້າຄຸ້ມຄອງມະຫາວິທະຍາໄລດ້ວຍຕົນເອງ. ການຮັກສາຄວາມປອດໄພສັງຄົມແລະສະວັດດີການສັງຄົມໄດ້ຮັບຄວາມເອົາໃຈໃສ່ແກ້ໄຂ, ຮັບປະກັນ; ນະໂຍບາຍ, ລະບອບເກື້ອກູນອຸດໜູນຜູ້ທີ່ມີຄຸນງາມຄວາມດີຕໍ່ຊາດ, ຜູ້ທຸກຍາກ ໄດ້ຮັບການປະຕິບັດເປັນຢ່າງດີ, ໂດຍສະເພາະໃນເມື່ອເກີດນ້ຳຖ້ວມ ໄພທຳມະຊາດ. ວຽກງານຕໍ່ສູ້ປ້ອງກັນແລະຕ້ານອາດຊະຍາກຳ ສືບຕໍ່ໄດ້ຮັບການຍູ້ແຮງ, ບັນລຸຜົນສຳເລັດທີ່ສຳຄັນຫຼາຍຢ່າງ, ປະກອບສ່ວນປັບປຸງຄວາມໝັ້ນຄົງທາງການເມືອງ, ຮັກສາລະບຽບຄວາມສະຫງົບ ຄວາມປອດໄພສັງຄົມ. ວຽກງານວັດທະນະທຳ, ຖະແຫຼງຂ່າວ, ໂຄສະນະການໄດ້ຮັບການປ່ຽນແປງໃໝ່, ປັບປຸງ, ຍົກສູງຄຸນນະພາບ, ປະກອບສ່ວນສ້າງຄວາມເຊື່ອຖື ແລະສັນທາມະຕິໃນສັງຄົມ, ຕໍ່ສູ້ຕ້ານປະກົດການຫຍໍ້ທໍ້ອະນາຈານ ບັນດາຖ້ອຍທຳນອງທີ່ຜິດພາດ, ຍາດແຍ່ງເອົາຄວາມເຫັນດີເຫັນພ້ອມ ແລະການສະໜັບສະໜູນຂອງປະຊາຄົມສາກົນ.
ກ່ຽວກັບການພົວພັນຕ່າງປະເທດ, ການປ້ອງກັນປະເທດ-ປ້ອງກັນຄວາມສະຫງົບ, ປີ 2017 ຖືກປະເມີນວ່າເປັນໜຶ່ງໃນບັນດາປີທີ່ບັນລຸຜົນສຳເລັດດີທີ່ສຸດໃນການປະຕິບັດເປົ້າໝາຍ, ໜ້າທີ່ຍົກສູງປະສິດທິຜົນຂອງວຽກງານການພົວພັນຕ່າງເທດ, ເຮັດໃຫ້ການພົວພັນກັບບັນດາຄູ່ຮ່ວມມືເຂົ້າສູ່ລວງເລິກ, ເປັນເຈົ້າການ ຕັ້ງໜ້າເຊື່ອມໂຍງສາກົນ, ປະກອບສ່ວນຍົກສູງບົດບາດຖານະແລະອິດທິພົນຂອງຫວຽດນາມໃນເວທີສາກົນ. ການພົວພັນກັບບັນດາປະເທດ, ເປັນຕົ້ນແມ່ນກັບບັນດາປະເທດຄູ່ຮ່ວມມືທີ່ສຳຄັນ, ນັບມື້ນັບຮອບດ້ານແລະມີປະສິດທິຜົນກວ່າເກົ່າ. ຫວຽດນາມໄດ້ດຳເນີນການເຄື່ອນໄຫວພົວພັນຕ່າງປະເທດກັບເກືອບທຸກປະເທດຄູ່ຮ່ວມມືທີ່ສຳຄັນ. ຄິດສະເພາະການພົວພັນແລກປ່ຽນຄະນະຜູ້ແທນຂັ້ນສູງ, ພວກເຮົາໄດ້ດຳເນີນການຢ້ຽມຢາມ 18 ຄັ້ງຢູ່ 19 ປະເທດ, ເຂົ້າຮ່ວມກອງປະຊຸມສາກົນພະຫຸພາຄີ 8 ຄັ້ງ, ດຳນີນການພົບປະສອງຝ່າຍກັບຜູ້ນຳ, ປະມຸກແຫ່ງຊາດຂອງບັນດາປະເທດໃນໂລກເປັນຈຳນວນຮ້ອຍຄັ້ງ (ສະເພາະສັບປະດາຂັ້ນສູງ ເອເປກ 2017 ແມ່ນເກືອບ 50 ຄັ້ງ); ພ້ອມກັນນັ້ນກໍ່ໄດ້ຈັດຕັ້ງການຕ້ອນຮັບປະມຸກແຫ່ງຊາດ, ນາຍົກລັດຖະມົນຕີຂອງບັນດາປະເທດທີ່ມາຢ້ຽມຢາມຫວຽດນາມເປັນຈຳນວນ 36 ຄັ້ງ. ເນື້ອໃນຂອງການເຄື່ອນໄຫວພົວພັນຕ່າງປະເທດລ້ວນແຕ່ແທດຈິງທີ່ສຸດ, ນັບມື້ນັບເຂົ້າສູ່ລວງເລິກ, ໝັ້ນຄົງ ແລະ ຍືນຍົງ. ພິເສດແມ່ນການພົວພັນກັບບັນດາປະເທດຄູ່ຮ່ວມມືທີ່ສຳຄັນຄື ຈີນ, ອາເມຣິກາ, ຍີ່ປຸ່ນ, ລັດເຊຍ, ອີນເດຍ, ອາຊຽນ ລ້ວນແຕ່ມີຄວາມຄືບໜ້າຢ່າງຈະແຈ້ງທັງດ້ານການເມືອງແລະເສດຖະກິດ. ໃນຖານະບົດບາດປະເທດເຈົ້າພາບຂອງ ເອເປກ 2017, ພວກເຮົາໄດ້ສ້າງໃຫ້ມີເຄື່ອງໝາຍຫວຽດນາມທີ່ແທ້ຈິງໃນວິວັດການຮ່ວມມືຂອງ ເອເປກ ເວົ້າສະເພາະ ແລະ ໃນການເຊື່ອມໂຍງເສດຖະກິດແລະການເມືອງຢູ່ພາກພື້ນອາຊີ-ປາຊີຟິກເວົ້າລວມ.
ຜ່ານບັນດາມາດຕະການທັງຮ່ວມມື, ທັງຕໍ່ສູ້, ພວມເຮົາໄດ້ມີຄວາມເດັດດ່ຽວແລະທົນທານໜຽວແໜ້ນໃນການປົກປັກຮັກສາເອກະລາດ ອຳນາດອະທິປະໄຕ ແລະຜືນແຜ່ນດິນອັນຄົບຖ້ວນຂອງຊາດໄວ້ຢ່າງໝັ້ນຄົງ, ຮັກສາຄວາມໝັ້ນຄົງແຫ່ງຊາດ, ລະບຽບຄວາມສະຫງົບ ຄວາມປອດໄພທາງສັງຄົມ ແລະ ຮັບປະກັນບັນດາຜົນປະໂຫຍດຍຸດທະສາດຂອງປະເທດ. ຮັກສາສະພາບແວດລ້ອມສັນຕິພາບ ສະຖຽນລະພາບ ແລະການຮ່ວມມື, ຮັກສາການພົວພັນກັບບັນດາປະເທດເພື່ອນບ້ານໃກ້ຄຽງ, ປະກອບສ່ວນສ້າງສິ່ງແວດລ້ອມທີ່ອຳນວຍຄວາມສະດວກໃຫ້ແກ່ພາລະກິດການສ້າງສາພັດທະນາແລະປົກປັກຮັກສາປະເທດຊາດ. ກຳລັງແທ້ຈິງ, ກຳລັງແຮງປ້ອງກັນປະເທດ, ປ້ອງກັນຄວາມສະຫງົບໄດ້ຮັບການເພີ່ມທະວີເທື່ອລະກ້າວ; ບັນດາການເຄື່ອນໄຫວເສດຖະກິດທະເລໄດ້ດຳເນີນເປັນປົກກະຕິ, ປອດໄພແລະມີປະສິດທິຜົນ.
ກ່ຽວກັບການກໍ່ສ້າງປັບປຸງພັກ, ປັບປຸງບູລະນະລະບົບການເມືອງ, ຕໍ່ສູ້ປ້ອງກັນແລະຕ້ານການສໍ້ລາດບັງຫຼວງ, ການຟຸມເຟືອຍ, ພະຍາດອາດຍາສິດ, ຄວາມຫຍໍ້ທໍ້ອະນາຈານ: ພັກແລະລັດເຮົາໄດ້ຊີ້ນຳນຳພາ, ເຮັດຫຼາຍເທື່ອ, ເຮັດຢ່າງເດັດດ່ຽວຂ້ຽວຂາດໃນຫຼາຍປີ, ແຕ່ໃນເວລາທີ່ຜ່ານມາມໍ່ນີ້ໄດ້ຮັບການຍູ້ແຮງຍິ່ງກວ່າເວລາໃດໝົດ ແລະໄດ້ຮັບຜົນສຳເລັດເບື້ອງຕົ້ນຫຼາຍຢ່າງທີ່ສຳຄັນ, ໄດ້ຮັບຄວາມເຫັນດີເຫັນພ້ອມ ແລະການສະໜັບສະໜູນຂອງປະຊາຊົນ. ບັນດາຄະດີສໍ້ລາດບັງຫຼວງທາງເສດຖະກິດທີ່ຮ້າຍແຮງ, ສັບສົນ ໄດ້ຮັບການແກ້ໄຂຢ່າງເດັດດ່ຽວ, ເຂັ້ມງວດ ຖືກຕ້ອງຕາມຂໍ້ກຳນົດກົດລະບຽບຂອງພັກ ແລະກົດໝາຍຂອງລັດ, ນັບທັງຕໍ່ພະນັກງານການນຳຂັ້ນສູງຂອງພັກ, ພະນັກງານປະຈຳການ ແລະພະນັກງານບຳນານ.
ຄະນະກຳມະການກວດກາສູນກາງໄດ້ສຸມໃສ່ການກວດກາ, ສະຫຼຸບກ່ຽວກັບການກະທຳຜິດ ແລະ ຕົກລົງປະຕິບັດວິໄນ ຫຼືສະເໜີອົງການທີ່ມີອຳນາດເພື່ອພິຈາລະນາປະຕິບັດວິໄນຢ່າງເຂັ້ມງວດ ຕໍ່ອົງການຈັດຕັ້ງ ບຸກຄົນທີ່ກະທຳຜິດ, ລະເມີດລະບຽບກົດໝາຍ. ຂະແໜງການກວດກາໄດ້ຜັນຂະຫຍາຍການກວດສອບການບໍລິຫານ 6.800 ກວ່າຄັ້ງ, ດຳເນີນການກວດກາ, ກວດສອບສະເພາະເກືອບ 260.000 ຄັ້ງ, ສຸມໃສ່ບັນດາຂົງເຂດທີ່ເຄີຍເກີດການສໍ້ລາດບັງຫຼວງ; ໄດ້ຄົ້ນເຜີຍ ແກ້ໂຂລົງໂທດ ຫຼືສະເໜີໃຫ້ລົງໂທດ 68 ຄະດີ, ມີຜູ້ຕ້ອງຫາ 107 ຄົນຖານສໍ້ລາດບັງຫຼວງ. ອົງການສືບສວນໃນທົ່ວປະເທດໄດ້ສະຫຼຸບການສືບສວນ 197 ຄະດີ, ມີຜູ້ຕ້ອງຫາ 467 ຄົນ. ອົງການໄອຍະການປະຊາຊົນຂັ້ນຕ່າງໆໄດ້ຟ້ອງຄະດີ 219 ຄະດີ, ມີຜູ້ຕ້ອງຫາ 481 ຄົນ. ສານປະຊາຊົນຂັ້ນຕ່າງໆໄດ້ດຳເນີນການພິພາກສາເບື້ອງຕົ້ນ 205 ຄະດີ, ມີຈຳເລີຍ 433 ຄົນຖານສໍ້ລາດບັງຫຼວງ. ບັນດາອົງການດຳເນີນຄະດີສູນກາງແລະທ້ອງຖິ່ນໄດ້ມີຄວາມພະຍາຍາມ ຍູ້ແຮງການສືບສວນ, ຟ້ອງຮ້ອງ ແລະ ພິຈາລະນາຕັດສິນຢ່າງເຂັ້ມງວດຕາມກົດໝາຍ ຕໍ່ຫຼາຍຄະດີສໍ້ລາດບັງຫຼວງ, ຄະດີເສດຖະກິດທີ່ຮ້າຍແຮງ ສັບສົນ, ທີ່ໄດ້ຮັບຄວາມສົນໃຈຂອງປະຊາຊົນ.
ສະຫຼຸບລວມ, ປີ 2017 ພວກເຮົາໄດ້ຮັບຜົນສຳເລັດຫຼາຍຢ່າງທີ່ສຳຄັນ, ໜ້າພຶງພໍໃຈໃນທຸກຂົງເຂດ, ສ້າງຄວາມປະທັບໃຈທີ່ຈົບງາມ ແລະ ໃຫ້ບົດຮຽນທີ່ປະເສີດຕື່ມອີກເປັນຈຳນວນຫຼາຍ. ມັນບໍ່ແມ່ນເລື່ອງບັງເອີນທີ່ບັນຍາກາດເບີກບານມ່ວນຊື່ນ, ເຊື່ອຖືຕໍ່ການນຳພາຂອງພັກ, ຕໍ່ໄຊຊະນະຂອງພາລະກິດການປ່ຽນແປງໃໝ່, ກໍ່ສ້າງແລະປົກປັກຮັກສາປະເທດຊາດ ພວມແຜ່ຂະຫຍາຍກວ້າງໃນທົ່ວປະເທດ.
ຈັ່ງຊັ້ນ, ສາເຫດໃດທີ່ພາໃຫ້ພວກເຮົາມີຜົນງານ, ຄວາມສຳເລັດເຫຼົ່ານັ້ນ?
ມີຫຼາຍສາເຫດ, ແຕ່ ສາເຫດທີ່ກວມລວມອາດຈະແມ່ນ: 1- ຍ້ອນພວກເຮົາໄດ້ສືບທອດຜົນງານ, ຄວາມສຳເລັດຂອງຫຼາຍປີກ່ອນ, ພິເສດແມ່ນປີ 2016 ທີ່ມີຄວາມສຳເລັດອັນຍິ່ງໃຫຍ່ຂອງກອງປະຊຸມໃຫຍ່ຄັ້ງທີ XII ຂອງພັກ ແລະ ຜົນງານ ຄວາມສຳເລັດໃນປີ 2016: ຜົນສຳເລັດໃນການເລືອກຕັ້ງສະພາແຫ່ງຊາດ ແລະສະພາປະຊາຊົນຂັ້ນຕ່າງໆ; ຜົນສຳເລັດໃນການຈັດວາງສັບຊ້ອນ, ປ່ຽນແປງໃໝ່, ປັບປຸງການຈັດຕັ້ງ ກົງຈັກຂອງລະບົບການເມືອງສະໄໝ 2016 - 2021, ວາງມະຕິ ຂໍ້ຕົກລົງຫຼາຍສະບັບທີ່ຖືກຕ້ອງ, ທັນການ, ສອດຄ່ອງເໝາະສົມ; 2- ຍ້ອນມີຄວາມສາມັກຄີ ເປັນເອກະພາບ, ມີຄວາມມານະພະຍາຍາມສູ້ຊົນ, ຮ່ວມແຮງຮ່ວມໃຈຂອງທົ່ວພັກ, ທົ່ວປວງຊົນ, ທົ່ວກອງທັບເຮົາ ໃນກິດຈະການປ່ຽນແປງໃໝ່ຢ່າງຮອບດ້ານແລະຄົບຊຸດ ຕາມຈິດໃຈມະຕິກອງປະຊຸມໃຫຍ່ຄັ້ງທີ XII ຂອງພັກ. ບັນດາອົງການນຳພາຂອງພັກ-ລັດ ໄດ້ມີການປ່ຽນແປງໃໝ່ຫຼາຍຢ່າງ, ປະສານສົມທົບຢ່າງເຂົ້າແກັບເຂົ້າເກຍ, ຄົບຊຸດ, ເປັນແບບສະບັບ ໃນການນຳພາ ຊີ້ນຳການຊາບຊຶມ, ຈັດຕັ້ງຜັນຂະຫຍາຍປະຕິບັດມະຕິກອງປະຊຸມໃຫຍ່ຄັ້ງທີ XII, ເຮັດໃຫ້ມີການປ່ຽນແປງທາງບວກຕ່າງໆໃນການເສີມຂະຫຍາຍ ບົດບາດນຳພາຂອງພັກ, ການຄຸ້ມຄອງບໍລິຫານຂອງລັດ, ສິດເປັນເຈົ້າຂອງປະຊາຊົນ ຢ່າງຄົບຖ້ວນແລະຖືກຕ້ອງ, ແກ້ໄຂບັນດາບັນຫາທີ່ຊີວິດການເປັນຢູ່ວາງອອກມາ ໃຫ້ໄດ້ຢ່າງທັນການ ຖືກຕ້ອງ ແທດເໝາະ ແລະມີປະສິດທິຜົນ, ໂດຍສະເພາະບັນຫາທີ່ສຳຄັນ ບັນຫາຮ້ອນເຄືອງໃນສັງຄົມ.
ຄະນະບໍລິຫານງານສູນກາງ, ກົມການເມືອງ, ຄະນະເລຂາທິການໄດ້ຮີບເຮ່ງຊີ້ນຳນຳພາການກໍ່ສ້າງ, ປະກາດໃຊ້ ແລະ ນຳພາການຈັດຕັ້ງປະຕິບັດມະຕິ, ຂໍ້ສະຫຼຸບທີ່ສຳຄັນຫຼາຍສະບັນ ກ່ຽວກັບການພັດທະນາເສດຖະກິດ-ສັງຄົມ, ການກໍ່ສ້າງພັກ ລັດ ແລະ ລະບົບການເມືອງ. ວາງອອກຢ່າງທັນການແຜນນະໂຍບາຍ, ນະໂຍບາຍທີ່ຖືກຕ້ອງ, ສອດຄ່ອງກັບຄວາມເປັນຈິງ, ຖືກກັບຄວາມຄິດຈິດໃຈຂອງປະຊາຊົນ, ໃນບັນດາຂົງເຂດ, ພິເສດແມ່ນກ່ຽວກັບແຜນການພັດທະນເສດຖະກິດ-ສັງຄົມ 5 ປີ ແລະປະຈຳທຸກປີ; ກ່ຽວກັບບັນດາໂຄງການຈຸດໜັກແຫ່ງຊາດ... ເພື່ອໃຫ້ສະພາແຫ່ງຊາດພິຈາລະນາ, ຮັບຮອງຜ່ານແຜນນະໂຍບາຍການລົງທຶນ; ກ່ຽວກັບວຽກງານການປ້ອງກັນປະເທດ, ຮັກສາຄວາມປອດໄພ, ການຕ່າງປະເທດ...
ສະພາແຫ່ງຊາດໄດ້ມີການປ່ຽນແປງໃໝ່ຫຼາຍຢ່າງ, ປະຕິບັດພາລະບົດບາດທັງສາມໄດ້ນັບມື້ນັບດີຄື: ນິຕິບັນຍັດ, ຕິດຕາມກວດກາສູງສຸດ ແລະ ຕັດສິນບັນດາບັນຫາທີ່ສຳຄັນຂອງປະເທດ. ເຂັ້ມງວດໃນການຫັນແຜນນະໂຍບາຍ, ແນວທາງຂອງພັກເປັນນິຕິກຳ, ປະກາດໃຊ້ກົດໝາຍແລະມະຕິຫຼາຍສະບັບ; ຮັບຮອງຜ່ານບັນດາແຜນການພັດທະນາເສດຖະກິດ-ສັງຄົມ... ມະຕິ, ຂໍ້ຕົກລົງຂອງສະພາແຫ່ງຊາດແລະສະພາປະຊາຊົນຂັ້ນຕ່າງໆໄດ້ສະແດງຢ່າງຖືກຕ້ອງເຖິງ “ຄວາມຄິດຂອງພັກ, ຈິດໃຈຂອງປະຊາຊົນ”, ອຳນວຍຄວາມສະດວກໃຫ້ລັດຖະບານແລະອຳນາດການປົກຄອງທ້ອງຖິ່ນຕ່າງໆປະຕິບັດສຳເລັດພາລະບົດບາດ, ໜ້າທີ່ຊີ້ນຳນຳພາ, ບໍລິຫານ ກຳກັບຂັບເຄື່ອນການພັດທະນາປະເທດ. ອາດຈະເວົ້າໄດ້ວ່າ, ບັນຍາກາດປະຊາທິປະໄຕຢູ່ໃນພັກ, ໃນສະພາແຫ່ງຊາດ ສະພາປະຊາຊົນ ໄດ້ແລະພວມແຜ່ຂະຫຍາຍໄປທົ່ວສັງຄົມ.
ລັດຖະບານ, ອຳນາດການປົກຄອງທ້ອງຖິ່ນຕ່າງໆໄດ້ຮີບເຮ່ງ, ເຂັ້ມງວດໃນການຈັດຕັ້ງເຊື່ອນຊຶມ, ຜັນຂະຫຍາຍປະຕິບັດມະຕິ ຂໍ້ສະຫຼຸບຕ່າງໆ ຂອງສູນກາງພັກແລະສະພາແຫ່ງຊາດ ຢ່າງໃກ້ຊິດ ຂຸ້ນຂ້ຽວ ມີປະສິດທິຜົນ; ເປັນເຈົ້າການ, ຕັ້ງໜ້າ, ຂະຫຍັນຂັນເຄື່ອນ, ປະດິດສ້າງໃນການຊີ້ນຳນຳພາການຈັດຕັ້ງປະຕິບັດ; ໄດ້ລາຍງານ, ຂໍຄວາມເຫັນຂອງກົມການເມືອງ, ຄະນະເລຂາທິການ, ສະພາແຫ່ງຊາດ, ຄະນະປະຈຳສະພາແຫ່ງຊາດ ຢ່າງທັນການກ່ຽວກັບບັນດາບັນຫາທີ່ຫາກໍ່ເກີດຂຶ້ນ, ເກີນອຳນາດຂອງຕົນ. ໃຫ້ຄວາມສຳຄັນເຖິງການເຊື່ອມຕໍ່ລະຫວ່າງການພັດທະນາເສດຖະກິດ ສັງຄົມຢ່າງຮອບດ້ານ ກັບການຮັບປະກັນການປ້ອງກັນຊາດ, ປ້ອງກັນຄວາມສະຫງົບ, ການຕ່າງປະເທດ. ຄົ້ນເຜີຍຢ່າງໄວ, ແກ້ໄຂຢ່າງທັນການ ບັນດາບັນຫາທີ່ຫາກໍ່ເກີດຂຶ້ນ, ເປັນຕົ້ນແມ່ນບັນຫາສັບສົນ, ຮ້ອນເຄືອງ, ບັນດາ “ຈຸດຮ້ອນ” ທີ່ກໍ່ຄວາມສັບສົນທາງສັງຄົມ ໃນທຸກຂົງເຂດແລະຢູ່ທຸກເຂດ, ພາກຂອງປະເທດ.
ບັນດາອົງການຈັດຕັ້ງຂອງພັກ, ລັດ, ສະພາແຫ່ງຊາດ, ລັດຖະບານ, ແນວໂຮມປະເທດຊາດ, ບັນດາກະຊວງ ຄະນະ ຂະແໜງການ ອົງຄະນະມະຫາຊົນ ໄດ້ປະສານງານນຳກັນນັບມື້ນັບເຂົ້າແກັບເຂົ້າເກຍ, ເຂົ້າຈັງຫວະ, ທັນກັບເວລາກວ່າອີກ. ພິເສດແມ່ນ ມີຄວາມເຫັນດີເຫັນພ້ອມ, ສະໜັບສະໜູນ, ປຸກລະດົມສົ່ງເສີມ, ປະກອບຄວາມເຫັນຢ່າງທັນການຂອງພະນັກງານ ສະມາຊິກພັກ, ຂອງນັກປະຕິວັດອາວຸໂສ, ຂອງປະຊາຊົນທຸກຊັ້ນວັນນະ, ຂອງບັນດາອົງການຂ່າວ, ສື່ມວນຊົນ,... ສ້າງເປັນກຳລັງແຮງສັງລວມແຫ່ງຄວາມເປັນຈິດໜຶ່ງໃຈດຽວຂອງທົ່ວທັງລະບົບການເມືອງ, ຂອງທົ່ວສັງຄົມ.
ຕາງໜ້າການນຳພັກແລະລັດ, ຂ້າພະເຈົ້າຂໍສະແດງຄວາມຂອບອົກຂອບໃຈຢ່າງຈິງໃຈຕໍ່ສະພາແຫ່ງຊາດ, ລັດຖະບານ, ຄະນະພັກ ອຳນາດການປົກຄອງຂັ້ນຕ່າງໆ, ວົງການນັກທຸລະກິດ, ພະນັກງານ, ສະມາຊິກພັກ, ພີ່ນ້ອງຮ່ວມຊາດ, ນັກຮົບໃນທົ່ວປະເທດ ກ່ຽວກັບບັນດາຜົນງານ ຄວາມສຳເລັດ ແລະ ຄວາມມານະພະຍາຍາມສູ້ຊົນ, ສ່ວນປະກອບອັນໃຫຍ່ຫຼວງເຫຼົ່ານັ້ນ.
ແຕ່ວ່າ, ພວກເຮົາຈະບໍ່ອັດຕະວິໄສ, ພໍໃຈນຳສິ່ງທີ່ໄດ້ຮັບ; ບໍ່ເມົາມົວກັບຜົນສຳເລັດ ໄຊຊະນະ. ຍ້ອນວ່າປະເທດເຮົາພວມປະເຊີນໜ້າກັບຄວາມຫຍຸ້ງຍາກ ສິ່ງທ້າທາຍຫຼາຍຢ່າງ. ສະພາບການໂລກ, ພາກພື້ນສືບຕໍ່ຜັນປ່ຽນຢ່າງໄວວາ ສັບສົນ ທີ່ຄາດກະຍາກ; ເສດຖະກິດໂລກຍັງມີຄວາມສ່ຽງຫຼາຍຢ່າງ; ທ່າອຽງປົກປ້ອງຕະຫຼາດພາຍໃນໄດ້ຟື້ນຕົວຄືນໃໝ່ ແລະ ການຕໍ່ສູ້ຕ້ານເສລີພາບທາງການຄ້າໄດ້ເກີດຂຶ້ນຢູ່ຫຼາຍແຫ່ງ. ບັນດາຈຸດອ່ອນ, ຂໍ້ບົດພ່ອງທີ່ສະສົມ, ຄົງຄ້າງແຕ່ດົນນານຂອງພື້ນຖານເສດຖະກິດ ແລະ ໃນຫຼາຍຂົງເຂດສັງຄົມນັ້ນ ຍັງໜັກໜ່ວງ, ກໍ່ຜົນຮ້າຍແລະຄວາມເຄັ່ງຮ້ອນສັງຄົມ ແຕ່ບໍ່ອາດແກ້ໄຂໃນມື້ໜຶ່ງຍາມດຽວໄດ້ ແລະ ມັນຮຽກຮ້ອງໃຫ້ມີວິທີແກ້ໄຂທີ່ຄົບຊຸດ, ມີເສັ້ນທາງ ການຊີ້ນນຳທີ່ເດັດດ່ຽວ ໜຽວແໜ້ນ ໜັກແໜ້ນ ວິທະຍາສາດ ຈຶ່ງສາມາດແກ້ໄຂໄດ້. ນັ້ນແມ່ນສະພາບການທຸລະກິດຂາດທຶນ, ເສຍຫາຍຟຸມເຟືອຍ, ສໍ້ລາດບັງຫຼວງທີ່ເກີດຂຶ້ນຢູ່ຫຼາຍວິສາຫະກິດ, ໂຄງການ. ສະພາບການ “ຂັ້ນເທິງຮ້ອນ, ຂ້າງລຸ່ມເຢັນຊາ”, “ຂ້າງເທິງສັ່ງຂ້າງລຸ່ມບໍ່ຟັງຄວາມ”, ກົດລະບຽບຖືກປ່ອຍປະລະເຫຼີງ ຍັງເກີດຂຶ້ນຢູ່ຫຼາຍແຫ່ງ. ໄພທຳມະຊາດ, ໂລຄາພະຍາດ, ການປ່ຽນແປງສະພາບອາກາດຜັນປ່ຽນສັບສົນ, ຄາດຄະເນໄດ້ຍາກ, ມີທ່າອຽງກະທົບຢ່າງໜັກໜ່ວງເຖິງການເຄື່ອນໄຫວຜະລິດ ແລະ ຊີວິດການເປັນຢູ່ຂອງປະຊາຊົນ. ການລະເມີດສະພາບແວດລ້ອມ, ສຸຂະອະນາໄມແລະຄວາມປອດໄພຂອງອາຫານ, ອຸບັດຕິເຫດຈະລາຈອນ ແລະ ອາດຊະຍາກຳ, ຄວາມຊົ່ວຮ້າຍທາງສັງຄົມ, ຄວາມຮຸນແຮງໃນຄອບຄົວ, ການລ່ວງລະເມີດເດັກ ຍັງເກີດຂຶ້ນຢ່າງສັບສົນ, ເປັນຕົ້ນແມ່ນຢູ່ບັນດາຕົວເມືອງໃຫຍ່... ໃນເວລານັ້ນ, ພວກເຮົາຕ້ອງພະຍາຍາມສູ້ຊົນເພື່ອໃຫ້ປະເທດເຮົາບໍ່ພຽງແຕ່ມີຄວາມກ້າວໜ້າເລື້ອຍໆ ຫາກຍັງມີຄວາມພັດທະນາຢ່າງໄວວາແລະຍືນຍົງ, ບໍ່ຖືກຖອຍຫຼັງຕົກທ້າຍ, ກ້າວຂຶ້ນເທື່ອລະກ້າວໃຫ້ທັນກັບບັນດາປະເທດຈະເລີນພັດທະນາໃນພາກພື້ນແລະໃນໂລກ.
ເພາະສະນັ້ນ, ກອງປະຊຸມຂອງພວກເຮົາຕ້ອງໃຊ້ເວລາຫຼາຍເພື່ອປຶກສາສົນທະນາຢ່າງລະອຽດ ຮອບຄອບຖີ່ຖ້ວນ, ສ້າງຄວາມເປັນເອກະພາບສູງໃນການປະເມີນສະຖານະການ, ສາເຫດ, ບົດຮຽນປະສົບການ, ໂດຍສະເພາະຢ່າງຍິ່ງແມ່ນກ່ຽວກັບຈຸດອ່ອນ ຂໍ້ຈຳກັດ ແລະສາເຫດ ເພື່ອວາງແຜນການ, ໜ້າທີ່ ແລະ ວິທີແກ້ໄຂໃນປີ 2018 ຢ່າງຖືກຕ້ອງ, ຊັດເຈນ, ແທດເໝາະກັບຄວາມເປັນຈິງ, ມີຄວາມເປັນໄປໄດ້ສູງທີ່ສຸດ.
ກ່ຽວກັບທິດທາງ, ໜ້າທີ່ ປີ 2018
ປີ 2018 ແມ່ນປີທີສາມຂອງວາລະກອງປະຊຸມໃຫຍ່ຄັ້ງທີ XII - ປີຫົວລ້ຽວຫົວຕໍ່ທີ່ຕັດສິນໄຊຊະນະຂອງການປະຕິບັດເປົ້າໝາຍ, ໜ້າທີ່ພັດທະນາເສດຖະກິດ-ສັງຄົມ 5 ປີ (2016 - 2020) ໂດຍແມ່ນກອງປະຊຸມໃຫຍ່ຄັ້ງທີ XII ຂອງພັກວາງອອກມາ. ປະເທດຂອງພວກເຮົາພວມຢືນຕໍ່ໜ້າໂອກາດ, ເງື່ອນໄຂສະດວກດີໃໝ່ ເພື່ອພັດທະນາຢ່າງໄວວາແລະຍືນຍົງກວ່າອີກ ໃນເວດລາຕໍ່ໄປ. ນັ້ນແມ່ນຜົນສຳເລັດທີ່ມີຄວາມໝາຍປະຫວັດສາດຂອງ 30 ປີແຫ່ງການປ່ຽນແປງໃໝ່; ແມ່ນບັນດາຜົນງານເບື້ອງຕົ້ນທີ່ສຳຄັນຂອງ 2 ປີແຫ່ງການປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ, ພິເສດແມ່ນ ບັນດາຜົນງານແລະບົດຮຽນປະສົບການທີ່ໄດ້ຮັບໃນ 2 ປີທີ່ຜ່ານມາ, ເປັນຕົ້ນແມ່ນປີ 2017. ສັນຕິພາບ ການຮ່ວມມື ແລະ ການພັດທະນາຍັງຄົງເປັນທ່າອຽງຫຼັກໃນໂລກ. ຄາດຄະເນເສດຖະກິດໂລກຈະຍັງຄົງຟື້ນຕົວແລະເຕີບໂຕຕໍ່ໄປ. ການປະຕິວັດອຸດສາຫະກຳຄັ້ງທີສີ່ຈະສ້າງໂອກາດ, ຄວາມສະດວກດີຫຼາຍຢ່າງ ພ້ອມທັງຄວາມຫຍຸ້ງຍາກ, ສິ່ງທ້າທາຍໃໝ່ ເຊິ່ງປະເທດເຮົາຕ້ອງກຳໃຫ້ໄດ້ ເພື່ອສວຍໃຊ້ໂອກາດ, ຜ່ານຜ່ານສິ່ງທ້າທາຍ, ອອກແຮງສູ້ຊົນ, ຫຍໍ້ສັ້ນເທື່ອລະກ້າວຄວາມແຕກໂຕນທາງດ້ານການພັດທະນາກັບບັນດາປະເທດທີ່ໄປກ່ອນ.
ແມ່ນ ພວກເຮົາຄວນເອົາໃຈໃສ່ເຖິງບັນຫາຈຳນວນໜຶ່ງດັ່ງລຸ່ມນີ້ ຫຼືແນວໃດ:
ທີໜຶ່ງ, ຕ້ອງສຸມໃສ່ໃຫ້ບຸລິມະສິດແກ່ການປັບປຸງບູລະນະ ລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ ຖືກຕ້ອງຕາມຈິດໃຈມະຕິກອງປະຊຸມສູນກາງພັກຄັ້ງທີ 5 ສະໄໝທີ XII. ໃນຂະບວນວິວັດການກໍ່ສ້າງ, ປະກາດໃຊ້, ຈັດຕັ້ງປະຕິບັດ ບັນດາກົນໄກ ນະໂຍບາຍ ມາດຕະການນັ້ນ, ຕ້ອງຮັບຮູ້ຢ່າງຄົບຖ້ວນ, ເຄົາລົບ ແລະ ໝູນໃຊ້ຢ່າງຖືກຕ້ອງ ບັນດາກົດເກນພາວະສິໄສຂອງເສດຖະກິດຕະຫຼາດ, ຫຼັກທົ່ວໄປຂອງສາກົນ, ພ້ອມກັນນັ້ນກໍ່ຮັບປະກັນທິດທາງສັງຄົມນິຍົມ, ສອດຄ່ອງກັບເງື່ອນໄຂການພັດທະນາຂອງປະເທດໃນແຕ່ລະໄລຍະ. ຮັບປະກັນລັກສະນະວິທະຍາສາດ, ຄົບຊຸດ ແລະ ມີຄວາມສາມາດເປັນໄປໄດ້ສູງ. ເຊື່ອມຕິດຢ່າງກົມກຽວລະຫວ່າງການເຕີບໂຕເສດຖະກິດ ກັບການສ້າງຄວາມກ້າວໜ້າແລະຄວາມຍຸດຕະທຳທາງສັງຄົມ, ພັດທະນາວັດທະນະທຳ, ປົກປັກຮັກສາສິ່ງແວດລ້ອມ, ຮັບປະກັນການປ້ອງກັນຊາດ, ປ້ອງກັນຄວາມສະຫງົບ. ກຳນົດຢ່າງຈະແຈ້ງ ແລະ ປະຕິບັດຢ່າງຖືກຕ້ອງ ຖານະທີ່ຕັ້ງ ບົດບາດ ພາລະບົດບາດ ແລະ ສາຍພົວພັນ ຂອງລັດ - ຕະຫຼາດ ແລະ ສັງຄົມ ທີ່ສອດຄ່ອງກັບເສດຖະກິດຕະຫຼາດ; ຮັບປະກັນກຳນົດທິດສັງຄົມນິຍົມ; ເພີ່ມທະວີ ແລະ ຮັກສາບົດບາດນຳພາຂອງພັກ. ເສດຖະກິດຂອງລັດຮັກສາບົດບາດເປັນເຈົ້າພາທາງ; ເສດຖະກິດເອກະຊົນເປັນແຮງຜັດດັນທີ່ສຳຄັນໜຶ່ງຂອງພື້ນຖານເສດຖະກິດ. ເສດຖະກິດທີ່ມີການລົງທຶນຈາກຕ່າງປະເທດເປັນພາກສ່ວນໜຶ່ງຂອງພື້ນຖານເສດຖະກິດ, ໄດ້ຮັບການສົ່ງເສີມ, ສ້າງເງື່ອນໄຂໃຫ້ພັດທະນາ. ວິສາຫະກິດຂອງລັດຮັກສາທີ່ຕັ້ງຫຼັກແຫຼ່ງແລະເປັນກຳລັງວັດຖຸທີ່ສຳຄັນຂອງເສດຖະກິດແຫ່ງລັດ. ເສດຖະກິດແຫ່ງລັດ, ເສດຖະກິດລວມໝູ່ ພ້ອມກັນກັບເສດຖະກິດເອກະຊົນເປັນຫຼັກແຫຼ່ງເພື່ອພັດທະນາພື້ນຖານເສດຖະກິດທີ່ເປັນເອກະລາດ ເປັນເຈົ້າຕົນເອງ. ບັນດາເຈົ້າພາບຂຶ້ນກັບບັນດາພາກສ່ວນເສດຖະກິດ ມີຄວາມສະເໝີພາບ, ຮ່ວມມື, ແຂ່ງຂັນ, ພ້ອມກັນພັດທະນາຕາມກົດໝາຍ. ລັດມີບົດບາດກຳນົດທິດ, ກໍ່ສ້າງ ແລະ ປັບປຸງບູລະນະ ລະບຽບກົດໝາຍເສດຖະກິດ; ສ້າງສະພາບແວດລ້ອມການແຂ່ງຂັນທີ່ສະເໝີພາບ, ໂປ່ງໃສແລະສົດໃສ; ນຳໃຊ້ບັນດາເຄື່ອງມື ນະໂຍບາຍ ແລະ ບັນດາແຫຼ່ງພະລັງຂອງລັດ ເພື່ອກຳນົດທິດ ແລະ ດັດສົມພື້ນຖານເສດຖະກິດ, ຊຸກຍູ້ພັດທະນາການຜະລິດ ທຸລະກິດ ແລະ ປົກປັກຮັກສາຊັບພະຍາກອນ ສິ່ງແວດລ້ອມ; ພັດທະນາບັນດາຂົງເຂດວັດທະນະທຳ ສັງຄົມ. ຕະຫຼາດມີບົດບາດຕົ້ນຕໍ່ໃນການລະດົມ ແລະ ຈັດແບ່ງບັນດາແຫຼ່ງພະລັງຢ່າງມີປະສິດທິຜົນ, ເປັນແຮງຜັດດັນທີ່ສຳຄັນໜຶ່ງເພື່ອປົດປ່ອຍກຳລັງການຜະລິດ; ບັນດາແຫຼ່ງພະລັງຂອງລັດໄດ້ຈັດແບ່ງຕາມຍຸດທະສາດ, ແຜນກຳນົດ, ແຜນການ ສອດຄ່ອງກັບກົນໄກຕະຫຼາດ.
ທີສອງ, ຕ້ອງຮັບຮູ້ ເຊື່ອມຊຶມທັດສະນະ ແນວຄິດຊີ້ນຳຂອງພັກໃຫ້ເລິກເຊິ່ງເຖິງຖອງກວ່າອີກ ແລະ ຜັນຂະຫຍາຍຢ່າງຂຸ້ນຂ້ຽວ, ສ້າງການຜັນປ່ຽນຢ່າງແຂງແຮງກວ່າອີກ ໃນການຈັດວາງຄືນໃໝ່ເສດຖະກິດ ຕິດກັບການປ່ຽນແປງໃໝ່ຮູບແບບການເຕີບໂຕ, ຍົກສູງປະສິດທິພາບຂອງງານ, ຄວາມສາມາດແຂ່ງຂັນຂອງພື້ນຖານເສດຖະກິດ, ຖືວ່ານີ້ແມ່ນໜ້າທີ່ພື້ນຖານ ສຳຄັນຂອງພວກເຮົາໃນເວລາຕໍ່ໄປ. ຕ້ອງຮັບຮູ້ແລະເຊື່ອມຊຶມຢ່າງເລິກເຊິ່ງວ່າ ຮູບແບບການເຕີບໂຕທີ່ປະເທດເຮົາກໍ່ສ້າງນັ້ນ ແມ່ນຮູບແບບການເຕີບໂຕທີ່ນັບມື້ນັບອີງຫຼາຍກວ່າໃສ່ການເພີ່ມປະສິດທິພາບແຮງງານ, ຄຸນນະພາບ ແລະ ຄວາມສາມາດແຂ່ງຂັນຂອງພື້ນຖານເສດຖະກິດ; ລະດົມ ຈັດແບ່ງ ແລະ ນຳໃຊ້ຢ່າງມີປະສິດທິຜົນບັນດາແຫຼ່ງພະລັງ ຕາມສັນຍານແລະກົນໄກຕະຫຼາດ; ເສີມຂະຫຍາຍນ້ຳໃຈຮັກຊາດ, ຄວາມທະນົງໃຈ ແລະ ຄວາມເຄົາລົບກຽດສັກສີແຫ່ງຊາດ, ຄວາມເກັ່ງກ້າສາມາດແລະຄວາມຄິດສ້າງສັນຂອງຜູ້ຄົນ ແລະ ທ່າແຮງ, ຄວາມສາມາດບົ່ມຊ້ອນທຸກຢ່າງຂອງບັນດາຂະແໜງການ ຂົງເຂດ, ບັນດາທ້ອງຖິ່ນແລະທົ່ວປະເທດ; ອຳນວຍເງື່ອນໄຂໃຫ້ປະຊາຊົນທຸກຄົນເຂົ້າຮ່ວມ ແລະ ພ້ອມກັນຊົມໃຊ້ໝາກຜົນຂອງການເຕີບໂຕ; ໃຫ້ຄວາມສຳຄັນແກ່ການຍົກສູງຄຸນນະພາບການເຕີບໂຕ, ຮັກສາສະຖຽນລະພາບຂອງເສດຖະກິດມະຫາພາກ, ສ້າງຄວາມກ້າວໜ້າແລະຄວາມຍຸດຕິທຳທາງສັງຄົມ, ຮັບປະກັນການປ້ອງກັນຊາດ ປ້ອງກັນຄວາມສະຫງົບ, ຮັກສາສິ່ງແວດລ້ອມລະບົບນິເວດ. ອີງໃສ່ສະພາບຕົວຈິງຂອງແຕ່ລະຂະແໜງການ ຂົງເຂດ ແລະທ້ອງຖິ່ນ ເພື່ອສົມທົບຢ່າງສົມເຫດສົມຜົນລະຫວ່າງການເຕີບໂຕຕາມລວງກວ້າງ ແລະ ການເຕີບໂຕຕາມລວງເລິກ, ໃນນັ້ນ, ຖືການເຕີບໂຕຕາມລວງເລິກເປັນທິດທາງຫຼັກ. ຫັນປ່ຽນເທື່ອລະກ້າວ ຈາກການເຕີບໂຕທີ່ອີງໃສ່ການລົງທຶນແລະການສົ່ງອອກເປັນຕົ້ນຕໍ່ ໄປສູ່ການເຕີບໂຕທີ່ອີງໃສ່ທັງການລົງທຶນ ການສົ່ງອອກແລະຕະຫຼາດພາຍໃນປະເທດພ້ອມໆກັນ. ຫັນປ່ຽນເທື່ອລະກ້າວ ຈາກການອີງໃສ່ການເພີ່ມປະລິມານບັນດາປັດໄຈສົ້ນເຂົ້າຂອງການຜະລິດ ໄປສູ່ການອີງໃສ່ການເພີ່ມສະມັດຕະພາບ ຄຸນນະພາບຂອງງານ, ການປະຢຸກໃຊ້ວິທະຍາສາດ-ເຕັກໂນໂລຊີ ແລະການປ່ຽນແປງໃໝ່ປະດິດສ້າງ. ຂຸດຄົ້ນແລະເສີມຂະຫຍາຍກຳລັງພາຍໃນຢ່າງສຸດຂີດ ສົມທົບກັບການດຶງດູດແລະນຳໃຊ້ກຳລັງພາຍນອກຢ່າງມີປະສິດທິຜົນ. ບໍ່ແມ່ນຍ້ອນຄວາມກົດດັນຈາກການເຕີບໂຕ, ຄວາມກົດດັນຈາກການແກ້ໄຂບັນຫາທີ່ຮີບດ່ວນ ແລ້ວມາເບິ່ງເບົາ, ບໍ່ເອົາໃຈໃສ່ເຖິງການຊີ້ນຳນຳພາ, ການໃຊ້ແຫຼ່ງພະລັງເພື່ອແກ້ໄຂບັນດາບັນຫາທີ່ມີລັກສະນະພື້ນຖານ ຍາວນານຂອງການພັດທະນາຢ່າງໄວວາແລະຍືນຍົງ.
ທີສາມ, ຍູ້ແຮງກວ່າອີກການປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ ແລະ ບັນດາມະຕິກອງປະຊຸມສູນກາງພັກສະໄໝທີ XI ກ່ຽວກັບການປ່ຽນແປງໃໝ່ການສຶກສາ - ຝຶກອົບຮົມຢ່າງພື້ນຖານແລະຮອບດ້ານ; ການພັດທະນາຊັບພະຍາກອນມະນຸດ; ເພີ່ມທະວີຄວາມສາມາດບົ່ມຊ້ອນແລະຍູ້ແຮງການປະຢຸກໃຊ້ວິທະຍາສາດ-ເຕັກໂນໂລຊີ ເພື່ອຜ່ານຜ່າສິ່ງທ້າທາຍ, ກຳເອົາໂອກາດຕ່າງໆທີ່ການປະຕິວັດອຸດສາຫະກຳຄັ້ງທີສີ່ອາດຈະນຳມາໃຫ້. ນີ້ແມ່ນການປະຕິວັດອຸດສາຫະກຳໃໝ່ທີ່ຫາກໍ່ເກີດຂຶ້ນ ແຕ່ກໍ່ໄດ້ຂະຫຍາຍຕົວຢ່າງໄວວາ ແລະ ສົ່ງຜົນກະທົບແຮງເຖິງທຸກປະເທດ, ປະຊາຊາດ ໃນທຸກໆດ້ານ, ແຕ່ລະບຽບກົດໝາຍແລະການຄຸ້ມຄອງບໍລິຫານລັດ, ການຄຸ້ມຄອງບໍລິສັດ ເຖິງເສດຖະກິດ ສັງຄົມ ສິ່ງແວດລ້ອມ; ເຮັດໃຫ້ການຜະລິດຂອງໂລກມີການປ່ຽນແປງໂດຍພື້ນຖານ, ແຕ້ມແຜນທີ່ເສດຖະກິດໂລກຄືນໃໝ່ເທື່ອລະກ້າວ ຕາມທິດຫຼຸດຜ່ອນອຳນາດຂອງບັນດາປະເທດທີ່ອີງຕົ້ນຕໍໃສ່ການຂຸດຄົ້ນຊັບພະຍາກອນ, ແຮງງານລາຄາຖືກ, ດຳເນີນການຜະລິດທຸລະກິດຕາມແບບດັ້ງເດີມ ແລະ ເພີ່ມກຳລັງອຳນາດໃຫ້ບັນດາປະເທດທີ່ອີງຕົ້ນຕໍໃສ່ການປ່ຽນແປງໃໝ່ ປະດິດສ້າງ.
ດ້ວຍທ່າໄດ້ປຽບຂອງປະເທດທີ່ຢູ່ໃນໄລຍະປະຊາກອນທອງ; ຄົນຫວຽດນາມມີຄວາມຂະຫຍັນໝັ່ນພຽນໃນການອອກແຮງງານ, ສະຫຼາດ ແລະມີຫົວຄິດປະດິດສ້າງ; ໃນຊຸມປີທີ່ຜ່ານມາ ຫວຽດນາມໄດ້ສຸມໃສ່ກໍ່ສ້າງພື້ນຖານວັດຖຸເຕັກນີກເບື້ອງຕົ້ນ ຂອງເຕັກໂນໂລຊີຂໍ້ມູນສື່ສານ ແລະ ໄດ້ບັນລຸຜົນສຳເລັດທີ່ສຳຄັນໃນຂົງເຂດນີ້; ປະເທດຂອງພວກເຮົາສາມາດເອົາຊະນະຄວາມຫຍຸ້ງຍາກສິ່ງທ້າທາຍ, ຍາດແຍ່ງເວລາກຳເອົາໂອກາດ ຄວາມສະດວກທີ່ການປະຕິວັດອຸດສາຫະກຳຄັ້ງທີສີ່ອາດຈະນຳມາໃຫ້ ເພື່ອສ້າງບາດກ້າວບຸກທະລຸໃນການພັດທະນາເສດຖະກິດ-ສັງຄົມໃນໄລຍະເວລາຕໍ່ໄປ. ຢາກໄດ້ຄືແນວນັ້ນ, ຕ້ອງມີຄວາມພະຍາຍາມຍິ່ງກວ່າອີກ, ສະເໜີ ນຳໃຊ້ກົນໄກ ນະໂຍບາຍທີ່ສອດຄ່ອງ, ສືບຕໍ່ຍູ້ແຮງການກໍ່ສ້າງ ພັດທະນາຊັບພະຍາກອນມະນຸດ, ໂດຍສະເພາະຊັບພະຍາກອນມະນຸດທີ່ມີຄຸນະພາບສູງ ແລະ ລະບົບໂຄງສ້າງພື້ນຖານເສດຖະກິດ-ສັງຄົມທີ່ຄົບຊຸດຕາມທິດທັນສະໄໝ; ບຸລິມະສິດການລົງທຶນພັດທະນາອຸດສາຫະກຳ ແລະເຕັກໂນໂລຊີຂໍ້ມູນຂ່າວສານ ເພື່ອກຳນົດຮູບແບບ, ກໍ່ສ້າງທົດລອງຕົວເມືອງອັດສະລິຍະ, ຂະແໜງການ ຂົງເຂດການພັດທະນາແບບອັດສະລິຍະ ທີ່ນຳໃຊ້ເຕັກໂນໂລຊີສູງ.
ທີສີ່, ເອົາໃຈໃສ່ຫຼາຍກວ່າອີກເຖິງການພັດທະນາວັດທະນະທຳ ສັງຄົມຢ່າງມີປະສິດທິຜົນ, ເອົາໃຈໃສ່ປັບປຸງຊີວິດການເປັນຢູ່ຂອງປະຊາຊົນ. ຮີບເຮັ່ງສະຫຼຸບສັງລວມທິດສະດີແລະພຶດຕິກຳ, ຄົ້ນຄວ້າກໍ່ສ້າງໂຄງການເພື່ອສະເໜີໃຫ້ກອງປະຊຸມສູນກາງພັກຄັ້ງທີ 7 ສະໄໝທີ XII ພິຈາລະນາ, ຕົກລົງຮັບຮອງ: ໂຄງການປັບປຸງນະໂຍບາຍເງິນເດືອນສຳລັບພະນັກງານ, ເຈົ້າໜ້າທີ່, ລັດຖະກອນ, ກຳລັງປະກອບອາວຸດ ແລະ ຜູ້ອອກແຮງງານໃນວິສາຫະກິດ ແລະ ໂຄງການປັບປຸງນະໂຍບາຍການປະກັນສັງຄົມ. ສືບຕໍ່ການກວດຄືນ, ປັບປຸງບູລະນະນະໂຍບາຍສຳລັບຜູ້ທີ່ມີຄຸນງາມຄວາມດີຕໍ່ຊາດ. ສຸມໃສ່ປະຕິບັດບັນດາມາດຕະການຫຼຸດຜ່ອນຄວາມທຸກຍາກແບບຍືນຍົງ, ຮັບປະກັນຄວາມປອດໄພສັງຄົມ ສະວັດດີການສັງຄົມ; ບຸລິມະສິດແຫຼ່ງພະລັງເພື່ອພັດທະນາເຂດທີ່ປະສົບຄວາມຫຍຸ້ງຍາກທາງດ້ານເສດຖະກິດ-ສັງຄົມ, ເຂດຊົນເຜົ່າສ່ວນນ້ອຍ ແລະ ເຂດຖືກໄພທຳມະຊາດ, ຖືກຜົນກະທົບຂອງການປ່ຽນແປງສະພາບອາກາດ, ຖືກນ້ຳທະເລຍຶ່ງຂຶ້ນ. ສົ່ງເສີມການພັດທະນາທີ່ຢູ່ອາໄສເພື່ອສັງຄົມ. ປະຕິບັດຢ່າງເຂັ້ມງວດຂໍ້ກຳນົດກ່ຽວກັບຄວາມປອດໄພແລະສຸກຂະອະນາໄມໃນການອອກແຮງງານ; ຄວາມປອດໄພແລະສຸກຂະອະນາໄມອາຫານ. ເອົາໃຈໃສ່ຢ່າງເປັນປະຈຳເຖິງການຊີ້ນຳນຳພາການກໍ່ສ້າງຊົນນະບົດໃໝ່, ຍູ້ແຮງຂະບວນການປວງຊົນສາມັກຄີ, ກໍ່ສ້າງຄອບຄົວວັດທະນະທຳໃໝ່.
ຍູ້ແຮງການປະຕິບັດມະຕິກອງປະຊຸມສູນກາງພັກຄັ້ງທີ 9 ສະໄໝທີ XI ກ່ຽວກັບການກໍ່ສ້າງແລະພັດທະນາວັດທະນະທຳ, ຜູ້ຄົນຫວຽດນາມ ເພື່ອຕອບສະໜອງຄວາມຕ້ອງການພັດທະນາປະເທດຢ່າງຍືນຍົງ. ພັດທະນາວັດທະນະທຳເພື່ອບູລະນະບຸກຄະລິກກະພາບຂອງຄົນ ແລະ ກໍ່ສ້າງຄົນເພື່ອພັດທະນາວັດທະນະທຳ. ໃນການກໍ່ສ້າງວັດທະນະທຳ, ເບິ່ງແຍງດູແລການກໍ່ສ້າງຄົນໃຫ້ມີບຸກຄະລິກກະພາບ, ມີແບບດຳລົງຊີວິດທີ່ດີງານ ດ້ວຍຄຸນສົມບັດພື້ນຖານຄື: ຮັກຊາດ, ມີຄວາມເມດຕາ, ມີມິດຈິດມິດໃຈ, ຊື່ສັດ, ມີນ້ຳໃຈສາມັກຄີ, ຂະຫຍັນໝັ່ນພຽນ, ມີຫົວຄິດປປະດິດສ້າງ. ກໍ່ສ້າງສິ່ງແວດລ້ອມວັດທະນະທຳຢ່າງຄົບຊຸດ, ໃນນັ້ນເອົາໃຈໃສ່ເປັນສຳຄັນເຖິງການພັດທະນາບົດບາດຂອງຄອບຄົວ, ຊຸມຊົນ; ພັດທະນາເສດຖະກິດແລະວັດທະນະທຳຢ່າງກົມກຽວ, ເອົາໃຈໃສ່ຢ່າງເຕັມທີເຖິງປັດໄຈວັດທະນະທຳແລະມະນຸດໃນການພັດທະນາເສດຖະກິດ.
ຮີບດ່ວນ, ເຂັ້ມງວດໃນການຜັນຂະຫຍາຍປະຕິບັດຢ່າງມີປະສິດທິຜົນ ມະຕິກອງປະຊຸມສູນກາງພັກຄັ້ງທີ 6 ສະໄໝທີ XII ກ່ຽວກັບວຽກງານປົກປັກຮັກສາ, ເບິ່ງແຍງດູແລ, ຍົກສູງສຸຂະພາບຂອງປະຊາຊົນ ແລະ ວຽກງານປະຊາກອນໃນສະພາບການໃໝ່. ຖືວ່າການລົງທຶນໃຫ້ແກ່ການປົກປັກຮັກສາ, ເບິ່ງແຍງດູແລ ແລະ ຍົກສູງສຸຂະພາບຂອງປະຊາຊົນ ແມ່ນການລົງທຶນໃຫ້ແກ່ການພັດທະນາ. ລັດຈະບຸລິມະສິດໃຊ້ງົບປະມານລົງທຶນ ແລະ ມີກົນໄກ ນະໂຍບາຍລະດົມ, ນຳໃຊ້ບັນດາແຫຼ່ງພະລັງ ເພື່ອປົກປັກຮັກສາ, ເບິ່ງແຍງດູແລ ແລະ ຍົກສູງສຸຂະພາບຂອງປະຊາຊົນ; ຈັດຕັ້ງໃຫ້ບໍລິການສາທາລະນະ, ຮັບປະກັນບັນດາການບໍລິການພື້ນຖານ, ພ້ອມກັນນັ້ນກໍ່ສົ່ງເສີມການຮ່ວມມືລະຫວ່າງພາກລັດ-ເອກະຊົນ, ການລົງທຶນຂອງເອກະຊົນ, ໃຫ້ບໍລິການຕາມຄຳຮ້ອງຂໍ. ກຳນົດປະຊາກອນແມ່ນປັດໄຈສຳຄັນອັນດັບໜຶ່ງຂອງພາລະກິດການກໍ່ສ້າງ ແລະປົກປັກຮັກສາປະເທດຊາດ; ວຽກງານປະຊາກອນແມ່ນໜ້າທີ່ຍຸດທະສາດ, ທັງຮີບດ່ວນທັງຍາວນານ; ແມ່ນໜ້າທີ່ຂອງທົ່ວພັກ, ທົ່ວປວງຊົນ. ວຽກງານປະຊາກອນຕ້ອງເອົາໃຈໃສ່ທຸກດ້ານ ທັງດ້ານຂະໜາດ ໂຄງສ້າງ ການແຈກຢາຍ ແລະ ຄຸນນະພາບຂອງປະຊາກອນ ເຊິ່ງຕັ້ງຢູ່ໃນສາຍພົວພັນແບບອິນຊີກັບບັນດາປັດໄຈເສດຖະກິດ, ສັງຄົມ, ການປ້ອງກັນຊາດ, ປ້ອງກັນຄວາງສະຫງົບ ແລະ ການຮັບປະກັນການກັນພັດທະນາຢ່າງໄວວາ, ຍືນຍົງ.
ທີຫ້າ, ເດັດດ່ຽວ ໜຽວແໜ້ນໃນການຮັກສາຄວາມເປັນເອກະລາດ, ອະທິປະໄຕ, ເອກະພາບ, ຜືນແຜ່ນດິນອັນຄົບຖ້ວນຂອງປະເທດຊາດ; ຮັບປະກັນສະຖຽນລະພາບທາງການເມືອງ, ຄວາມເປັນລະບຽບ ຄວາມປອດໄພທາງສັງຄົມ; ປະຕິບັດວຽກງານການຕ່າງປະເທດ ແລະ ການເຊື່ອມໂຍງສາກົນ ຢ່າງມີປະສິດທິຜົນ. ປັບປຸງທ່າສະໜາມປ້ອງກັນຊາດທົ່ວປວງຊົນ, ການປ້ອງກັນຄວາມສະຫງົບປະຊາຊົນ. ຍູ້ແຮງການເຄື່ອນໄຫວພົວພັນຕ່າງປະເທດຮອບດ້ານ ກ່ຽວກັບການປ້ອງກັນຊາດ, ປ້ອງກັນຄວາມສະຫງົບ ຕາມຈິດໃຈ “ຮັກສາປະເທດແຕ່ໄກ”, “ຮັກສາປະເທດແຕ່ເມື່ອປະເທດບໍ່ຕົກຢູ່ໃນອັນຕະລາຍ”. ຮັກສາຄວາມໝັ້ນຄົງແຫ່ງຊາດ, ຮັບປະກັນຄວາມເປັນລະບຽບ ແລະຄວາມປອດໄພທາງສັງຄົມ. ເປັນເຈົ້າການໃນການປ້ອງກັນ, ຕໍ່ສູ້, ກີດກັ້ນກົນອຸບາຍ, ການເຄື່ອນໄຫວມ້າງເພທຳລາຍຂອງອິດທິກຳລັງສັດຕູ ຢ່າງທັນການແລະມີປະສິດທິຜົນ. ປະຕິບັດຢ່າງຂຸ້ນຂ້ຽວ ຄົບຊຸດ ບັນດາວິທີປ້ອງກັນແລະຕ້ານອາຊະຍາກຳ, ຮັບປະກັນຄວາມເປັນລະບຽບແລະຄວາມປອດໄພໃນການຄົມມະນາຄົມ, ປ້ອງກັນແລະຕ້ານອັກຄີໄພການລະເບີດ ແລະ ຄວາມຊົ່ວຮ້າຍທາງສັງຄົມ. ເພີ່ມທະວີການຄຸ້ມຄອງຊັບພະຍາກອນ, ຮັກສາສິ່ງແວດລ້ອມ, ປ້ອງກັນແລະຕ້ານໄພທຳມະຊາດ, ປັບຕົວໃຫ້ຄ່ອງກັບການປ່ຽນແປງສະພາບອາກາດ; ກຽມຄວາມພ້ອມເພື່ອຮັບມືຢ່າງທັນການ, ແກ້ໄຂຢ່າງມີປະສິດທິຜົນ ບັນດາເຫດການໄພພິບັດ ແລະ ກູ້ໄພ ກູ້ຊີບ.
ເອົາໃຈໃສ່ເຖິງການຍົກສູງຄຸນນະພາບຂອງວຽກງານພະຍາກອນ, ວິເຄາະໄຈ້ແຍກສະພາບການສາກົນ; ເປັນເຈົ້າການໃນການເຮັດໃຫ້ບັນດາສາຍພົວພັນຄູ່ຮ່ວມມືຍຸດທະສາດ, ຄູ່ຮ່ວມມືຮອບດ້ານ ມີເນື້ອແທ້ແລະເລິກເຊິ່ງກວ່າອີກ, ເພີ່ມທະວີການພົວພັນກັບທຸກປະເທດບົນພື້ນຖານຫຼັກການມິດຕະພາບ, ການຮ່ວມມື, ສະເໝີພາບ ແລະ ມີຜົນປະໂຫຍດຮ່ວມກັນ. ຈັດຕັ້ງເປັນຢ່າງດີບັນດາການເຄື່ອນໄຫວສອງຝ່າຍ, ຫຼາຍຝ່າຍ. ຍູ້ແຮງວຽກງານຖະແຫຼງຂ່າວໂຄສະນາການ ກ່ຽວກັບການເຊື່ອມໂຍງສາກົນ, ຍົກສູງຄວາມສາມາດໃນການເຈລະຈາ, ເຊັນ, ປະຕິບັດສົນທິສັນຍາສາກົນຢ່າງມີປະສິດທິຜົນ, ໂດຍສະເພາະ ບັນດາສັນຍາການຄ້າເສລີຮຸ່ນໃໝ່ ແລະ ຍົກສູງຄວາມສາມາດແກ້ໄຂຂໍ້ຂັດແຍ່ງທາງການຄ້າແລະການລົງທຶນສາກົນ. ເຮັດເປັນຢ່າງດີວຽກງານປົກປ້ອງພົນລະເມືອງ, ສ້າງເງື່ອນໄຂອຳນວຍຄວາມສະດວກໃຫ້ຊາວຫວຽດນາມຢູ່ຕ່າງປະເທດໄດ້ປະກອບສ່ວນກໍ່ສ້າງປະເທດຊາດ.
ທີຫົກ, ສືບຕໍ່ຍູ້ແຮງແລະເຮັດເປັນຢ່າງດີວຽກງານກໍ່ສ້າງພັກ ແລະລະບົບການເມືອງ, ພິເສດແມ່ນກໍ່ສ້າງລັດຖະບານ, ອຳນາດການປົກຄອງທ້ອງຖິ່ນຕ່າງໆໃຫ້ສະອາດປອດໃສ, ຊື່ສັດທ່ຽງທຳ, ໝັ້ນຄົງເຂັ້ມແຂງ, ເຄື່ອນໄຫວມີປະສິດທິພາບ ປະສິດທິຜົນ. ໃນການກຳນົດນະໂຍບາຍ, ຊີ້ນຳ ກຳກັບຂັບເຄື່ອນ ຕ້ອງເອົາໃຈໃສ່ທັງສອງດ້ານ: ແກ້ໄຂບັນຫາປະຈຸບັນ, ພ້ອມກັນນັ້ນກໍ່ສ້າງສິ່ງແວດລ້ອມແລະເງື່ອນໄຂ ເພື່ອໃຫ້ຊຸມປີຕໍ່ໄປຈະມີການພັດທະນາໄວກວ່າແລະຍືນຍົງກວ່າອີກ. ເຂັ້ມງວດໃນການປະຕິບັດມະຕິກອງປະຊຸມສູນກາງພັກຄັ້ງທີ 4 ສະໄໝທີ XII “ກ່ຽວກັບການເພີ່ມທະວີການກໍ່ສ້າງປັບປຸງພັກ; ກີດກັ້ນ, ຍູ້ຖອຍຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດສິນທຳ, ແບບດຳລົງຊີວິດ, ບັນດາປະກົດການ “ຜັນປ່ຽນດ້ວຍຕົນເອງ”, “ປ່ຽນແປງດ້ວຍຕົນເອງ” ຢູ່ພາຍໃນ”. ຜັນຂະຫຍາຍປະຕິບັດມະຕິກອງປະຊຸມສູນກາງພັກຄັ້ງທີ 6 ສະໄໝທີ XII ກ່ຽວກັບການສືບຕໍ່ປ່ຽນແປງໃໝ່, ຈັດວາງສັບຊ້ອນການຈັດຕັ້ງກົງຈັກຂອງລະບົບການເມືອງໃຫ້ກະທັດລັດເບົາບາງ, ໃຫ້ເຄື່ອນໄຫວມີຄວາມສັກສິດ ມີປະສິດທິຜົນ; ປ່ຽນແປງໃໝ່ລະບົບການຈັດຕັ້ງແລະຄຸ້ມຄອງບໍລິຫານ, ຍົກສູງຄຸນນະພາບແລະປະສິດທິຜົນການເຄື່ອນໄຫວຂອງບັນດາໜ່ວຍງານບໍລິການພາກລັດ. ເຮັດວຽກງານພະນັກງານໃຫ້ດີກວ່າອີກ ເພື່ອຄັດເລືອກ, ຈັດວາງພະນັກງານທີ່ມີຄຸນສົມບັດ, ມີຄວາມສາມາດ, ຊື່ສັດທ່ຽງທຳ, ສຸດອົກສູດໃຈຕໍ່ພັກ ຕໍ່ປະຊາຊົນ ເຂົ້າໃນຕຳແໜ່ງຜູ້ນຳໃນກົງຈັກລັດ. ຕໍ່ສູ້ຢ່າງເດັດດ່ຽວເພື່ອລົງໂທດພວກກະທຳຜິດ ສໍ້ລາດບັງຫຼວງ; ຕໍ່ສູ້ຕ້ານປະກົດການຕ່າງໆເຊັ່ນ ການວິ້ງເຕັ້ນຫາຕຳແໜ່ງຍົດສັກ, ການເລືອກເອົາຍາດພີ່ນ້ອງທີ່ບໍ່ໄດ້ຕາມມາດຕະຖານ ໃຫ້ເຂົ້າເຮັດວຽກໃນອົງການພັກລັດ. ເສີມຂະຫຍາຍປະຊາທິປະໄຕຢູ່ຮາກຖານ, ຍົກສູງສະຕິຮັບຜິດຊອບ, ຈິດໃຈຮັບໃຊ້ປະຊາຊົນ ຂອງພະນັກງານ, ເຈົ້າໜ້າທີ່, ລັດຖະກອນ. ຍູ້ແຮງການໝູນໃຊ້ເຕັກໂນໂລຊີຂໍ້ມູນຂ່າວສານ, ກໍ່ສ້າງລັດຖະບານເອເລັກໂຕຣນິກ. ຮັດແໜ້ນລະບຽບວິໄນການບໍລິຫານ, ກວດກາ ຊຸກຍູ້ຢ່າງເປັນປະຈຳ, ສ້າງການຫັນປ່ຽນຢ່າງແຂງແຮງໃນການປະຕິບັດໜ້າທີ່; ຍົກສູງຄຸນສົມບັດ ວັດທະນະທຳ ລະດັບວິຊາຊີບຂອງພະນັກງານ, ເຈົ້າໜ້າທີ່, ລັດຖະກອນ. ປະຕິບັດຢ່າງເຂັ້ມງວດຂໍ້ກຳນົດຕ່າງໆກ່ຽວກັບການປະຢັດ, ຕ້ານການຟຸມເຟືອຍ ແລະ ການຕ້ອນຮັບປະຊາຊົນ; ກວດຄືນ, ແກ້ໄຂການຮ້ອງທຸກ, ຮ້ອງຟ້ອງຕ່າງໆ ຢ່າງທັນການ, ເປັນຕົ້ນແມ່ນບັນດາກໍລະນີ, ຄະດີທີ່ສັບສົນ ແກ່ຍາວ. ເພີ່ມທະວີການປ້ອງກັນ, ຕ້ານ, ຄົ້ນເຜີຍ, ແກ້ໄຂລົງໂທດຢ່າງເຂັ້ມງວດຕໍ່ກໍລະນີ ຄະດີສໍ້ລາດບັງຫຼວງ, ຫຍໍ້ທໍ້ອະນາຈານ, ລະເມີດກົດໝາຍ; ເລັ່ງການສືບສວນ, ຟ້ອງສານ, ພິພາກສາ ຕັດສິນຄະດີ ກໍລະນີທີ່ຮ້າຍແຮງ ເຊິ່ງສັງຄົມສົນໃຈ; ເກັບກູ້ສິນຊັບທີ່ຖືກເສຍຫາຍຍ້ອນພວກສໍ້ລາດບັງຫຼວງຄືນມາໃຫ້ໄດ້ຫຼາຍທີ່ສຸດ.
ປະຕິບັດບັນດາວຽກງານເທິງນີ້ໄດ້ດີ ຈະບໍ່ເຮັດໃຫ້ການຊີ້ນຳຖືກ “ຫຼຸ້ນຫ້ຽນ” ຫຼືເຮັດໃຫ້ການພັດທະນາ “ຊັກຊ້າ” ລົງແຕ່ຢ່າງໃດເລີຍ, ແຕ່ກົງຂ້າມ, ຈະເຮັດໃຫ້ກົງຈັກຂອງພັກ-ລັດສະອາດປອດໃສ, ສ້າງກຳລັງແຮງທີ່ແທ້ຈິງໃຫ້ກົງຈັກແລະຖັນແຖວພະນັກງານ, ປັບປຸງແລະເພີ່ມທະວີຄວາມເຊື່ອໝັ້ນຂອງປະຊາຊົນ, ສ້າງແຮງຜັດດັນໃໝ່, ບັນຍາກາດໃໝ່ ເພື່ອໃຫ້ລັດຖະບານແລະອຳນາດການປົກຄອງທ້ອງຖິ່ນຕ່າງໆ ຊີ້ນຳນຳພາການປະຕິບັດໜ້າທີ່ທັງໝົດຢ່າງສຳເລັດຜົນ.
ຂ້າພະເຈົ້າເຊື່ອໝັ້ນແລະຫວັງທີ່ສຸດວ່າ, ພາຍຫຼັງກອງປະຊຸມນີ້, ດ້ວຍຄວາມເຊື່ອຖືໃໝ່, ບັນຍາກາດໃໝ່, ແຮງຜັດດັນໃໝ່, ລັດຖະບານແລະອຳນາດການປົກຄອງທ້ອງຖິ່ນຕ່າງໆ ຈະພ້ອມກັບທົ່ວພັກ, ທົ່ວປວງຊົນ, ທົ່ວກອງທັບ ສືບຕໍ່ສາມັກຄີສູ້ຊົນດ້ວຍຄວາມຕັດສິນໃຈແລະຄວາມພະຍາຍາມສູງກວ່າອີກ, ຂະຫຍັນຂັນເຄື່ອນແລະມີຫົວຄິດປະດິດສ້າງກວ່າອີກ ເພື່ອປະຕິບັດເປົ້າໝາຍ ໜ້າທີ່ທີ່ບັນດາສະຫາຍວາງອອກມາຢ່າງສຳເລັດມີໄຊ, ປະກອບສ່ວນກໍ່ສ້າງປະເທດຊາດທີ່ຮັກແພງຂອງພວກເຮົາໃຫ້ນັບມື້ນັບໃຫຍ່ໂຕໂອ້ຖົງແລະສວຍງາມ ຄືທີ່ລຸງໂຮ່ຄາດຫວັງ.
ເນື່ອງໃນໂອກາດປີໃໝ່ 2018 ແລະ ບຸມປີໃໝ່ປະຈຳຊາດປີຈໍ ທີ່ກຳລັງຈະມາເຖິງ, ຕາງໜ້າການນຳພັກ-ລັດ ແລະ ດ້ວຍຄວາມຮູ້ສຶກສ່ວນຕົວ, ຂ້າພະເຈົ້າອວຍພອນລັດຖະບານແລະອຳນາດການປົກຄອງທ້ອງຖິ່ນຕ່າງໆ ສືບຕໍ່ເສີມຂະຫຍາຍບັນດາຜົນສຳເລັດ ຜົນງານ ແລະ ບົດຮຽນປະສົບການທີ່ບັນລຸໄດ້, ເອົາຊະນະຂໍ້ຈຳກັດ ຈຸດອ່ອນທີ່ຍັງຄົງຄ້າງ, ຊີ້ນຳ ນຳພາ ກຳກັບຂັບເຄື່ອນການເຄື່ອນໄຫວຢ່າງຂຸ້ນຂ້ຽວ ມີປະສິດທິພາບ ປະສິດທິຜົນສູງກວ່າອີກ, ສຳເລັດໜ້າທີ່ຄວາມຮັບຜິດຊອບທີ່ພັກ ລັດ ແລະປະຊາຊົນມອບໝາຍ./.
ໂດຍ ຫງວຽນຝູຈ້ອງ
ເລຂາທິການຄະນະບໍລິຫານງານສູນກາງພັກກອມມູນິດຫວຽດນາມ
---------------------------------
* ຫົວຂໍ້ໂດຍວາລະສານກອມມູນິດເປັນຜູ້ແຕ່ງ.
ວາລະສານກອມມູນິດສະບັບທີ 903 (ເດືອນມັງກອນ 2018)